Collecziun da chanzuns popularas rumantschas

(lr)

En il rom d'in project da la Societad per la perscrutaziun da la cultura grischuna s'occupa Iso Albin cun il relasch dal renumà etnolog e filolog Alfons Maissen. Part da quest relasch fa ina vasta collecziun da var 1400 chanzuns popularas en tut ils idioms rumantschs ch'èn vegnidas registradas en il Grischun tranter ils onns trenta e sessanta dal 20avel tschientaner.
La collecziun è fitg custaivla ord perspectiva istoric-culturala. I sa tracta d'in unicat cun notas e texts sco era registraziuns sonoras da las persunas infurmantas (chantauturas e chantauturs) sin var 100 plattas da schelatina e 120 bindels. Fin curt avant la mort l'onn 2003 ha Alfons Maissen lavurà vi d'ina ediziun da quest material. L'entira collecziun è vegnida concepida cun blera premura e gronda cumpetenza.
Il project da collecziun è vegnì instradà per iniziativa da la Societad svizra per las tradiziuns popularas ed exequì dad experts cun l'accumpagnament scientific da docents universitars. I vala ussa da segirar tut quest material d'al far accessibel a persunas interessadas. Quai duai succeder cun l'agid d'ina banca da datas commentada e cun duas publicaziuns. Il project dura fin l'onn 2008. Funtauna: www.kulturforschung.ch